সর্বশেষ রাষ্ট্রপতি আবদুল হামিদ খুনের মামলায় দণ্ড পাওয়া তোফায়েল আহমেদ জোসেফকে ক্ষমা করলেন। ১৯৯৬ সালের ৭ মে মোহাম্মদপুরে ব্যবসায়ী মোস্তাফিজুর রহমানকে গুলি করে হত্যার দায়ে শীর্ষ সন্ত্রাসী তোফায়েল আহমেদ জোসেফকে ১৯৯৯ সালে মৃত্যুদণ্ড দেন বিচারিক আদালত। অবশ্য কোনো জটিল রোগ ছাড়াই ২০১৫ সালের ১৩ সেপ্টেম্বর থেকে ২০১৭ সালের ৮ মে পর্যন্ত টানা ২০ মাস কারাগারে না থেকে হাসপাতালে ছিলেন জোসেফ। রাষ্ট্রপতির ক্ষমার পর হাসপাতাল থেকে মুক্ত হয়ে বিদেশ চলে গেছেন জোসেফ। অপরাধীর সাজা মওকুফে রাষ্ট্রপতির ক্ষমতা থাকলেও এর সাথে রাজনৈতিক সম্পর্ক রয়েছে। মূলত সরকারের রাজনৈতিক সিদ্ধান্ত থেকে রাষ্ট্রপতি আসামিদের ক্ষমা করে দেন। যদিও এ ধরনের সাজা মওকুফ করার ক্ষেত্রে সংবিধান অনুযায়ী রাষ্ট্রপতি প্রধানমন্ত্রীর সাথে পরামর্শ করার কথা উল্লেখ করা হয়নি। রাষ্ট্রপতি চাইলে সাজা মওকুফের সুপারিশ ফেরত পাঠাতে পারতেন। রাষ্ট্রপতি যদি এ ধরনের নৈতিক অবস্থান নেয়ার সক্ষমতা দেখাতে পারতেন, তাহলে দেশে আইনের শাসনের প্রতি মানুষের আস্থা আরো বেড়ে যেত।